Document ID: 32012D0337

DECIZIA DE PUNERE ÎN APLICARE A COMISIEI
din 22 iunie 2012
de acordare a unei derogări de la Regulamentul (UE) nr. 1337/2011 al Parlamentului European și al Consiliului referitor la statisticile europene privind culturile permanente în ceea ce privește Republica Federală Germania și Republica Franceză
[notificată cu numărul C(2012) 4132]
(Numai textele în limbile franceză și germană sunt autentice)
(2012/337/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (UE) nr. 1337/2011 al Parlamentului European și al Consiliului din 13 decembrie 2011 referitor la statisticile europene privind culturile permanente și de abrogare a Regulamentului (CEE) nr. 357/79 al Consiliului și a Directivei 2001/109/CE a Parlamentului European și a Consiliului (1), în special articolul 10 alineatul (1),
având în vedere cererile prezentate de Republica Federală Germania și de Republica Franceză,
întrucât:
(1)
În conformitate cu articolul 10 din Regulamentul (UE) nr. 1337/2011, în cazul în care aplicarea acestui regulament la sistemul statistic național al unui stat membru necesită adaptări majore și există posibilitatea să apară probleme practice semnificative în ceea ce privește culturile permanente menționate la articolul 1 alineatul (1) literele (a)-(l), Comisia poate acorda statelor membre o derogare.
(2)
Republica Federală Germania și Republica Franceză au solicitat derogări de la aplicarea Regulamentului (UE) nr. 1337/2011 în conformitate cu articolul 10 alineatul (2).
(3)
Informațiile furnizate de Republica Federală Germania și de Republica Franceză justifică acordarea respectivelor derogări.
(4)
Măsurile prevăzute în prezenta decizie sunt conforme cu avizul Comitetului permanent pentru statistică agricolă,
ADOPTĂ PREZENTA DECIZIE:
Articolul 1
(1) Republicii Federale Germania i se acordă o derogare de la obligația de a prezenta statistici privind culturile permanente menționate la articolul 1 alineatul (1) literele (a)-(l) din Regulamentul (UE) nr. 1337/2011 până la 31 decembrie 2012.
(2) Derogarea se acordă pentru anul de referință 2012.
Articolul 2
(1) Republicii Franceze i se acordă o derogare de la obligația de a prezenta statistici privind măslinii până la 31 decembrie 2012.
(2) Derogarea se acordă pentru anul de referință 2012.
Articolul 3
Prezenta decizie este adresată Republicii Federale Germania și Republicii Franceze.
Adoptată la Bruxelles, 22 iunie 2012.

Labels: 17
19
6
18
15